b"\n_START_ARTICLE_\nJysk hest\n_START_PARAGRAPH_\nDen jyske hest er en koldblod hesterace. Den jyske hest har som Frederiksborghesten sin oprindelse i den gamle danske stridshest og bondehest, der igen begge nedstammede fra den lille bronzealderhest._NEWLINE_Den Jyske Hest har ikke altid v\xc3\xa6ret den sv\xc3\xa6re arbejdshest, som vi kender i dag. F\xc3\xb8rst i 1800-tallet bliver hesten nemlig landbrugets foretrukne tr\xc3\xa6kkraft ved markarbejdet. Tidligere brugte man fortrinsvis stude, og hestene var mere reserveret ridning og k\xc3\xb8rsel. Is\xc3\xa6r til det sidste form\xc3\xa5l kunne kraftige dyr nok bruges._NEWLINE_Allerede i midten af 1700-\xc3\xa5rene fors\xc3\xb8gte man at for\xc3\xa6dle den jyske hesterace ved at s\xc3\xa6tte hingste fra det kongelige Frederiksborg-stutteri til jyske hopper, men det blev ingen succes. Afkommet var for let._NEWLINE_I 1843 importeredes ca. 50 Yorkshire-hingste til det nyoprettede landstutteri p\xc3\xa5 Koldinghus Slot, og ved almindelig krydsningsfrodighed i f\xc3\xb8rste led fik man nogle fortr\xc3\xa6ffelige heste. Det viste sig dog, at de gode egenskaber ikke holdt sig i senere sl\xc3\xa6gtled._NEWLINE_Efter en lang, sej kamp mod det statsdirigerede, forfejlede avlsarbejde, lykkedes det at f\xc3\xa5 indsat de f\xc3\xa5 renracede jyske heste, der var tilbage, i et bevaringsarbejde, hvorved racen s\xc3\xa5 sm\xc3\xa5t igen kom til kr\xc3\xa6fter._NEWLINE_Blandt dem der markant gik ind for at bevare den jyske hest var godsejer Harald Branth fra Sdr. Elkj\xc3\xa6r, som ogs\xc3\xa5 var blandt det jyske kv\xc3\xa6gs redningsm\xc3\xa6nd._NEWLINE_I 1862 sendte hestehandleren Louis Oppenheim en r\xc3\xb8d Suffolk-hingst med hvide bagsokker til Danmark. Den indsattes i avlen med den jyske, som den tilf\xc3\xb8rte s\xc3\xa5 meget godt, at den reddede den jyske race og satte det pr\xc3\xa6g, som den b\xc3\xa6rer endnu._NEWLINE_Oprindelig havde man jyske heste som skimler, brune, sorte og r\xc3\xb8de med hvid man og hovsk\xc3\xa6g. I dag er der overv\xc3\xa6gt af antallet af disse sidste. Skimlerne er helt forsvundet, men der er en del brune og sorte jyske heste._NEWLINE_I 1950'erne havde man flere hundrede tusinde jyske heste i Danmark. I dag er der ca. 1000 tilbage."